  Виталий Пронин Удмуртиысь Вотка городысь тыметын 13-тӥ августэ нырысьсэ ортчозы триатлонъя «Титан» ӵошатсконъёс. Вожвылъяськонлэн ортчемез сярысь вераз ужрадэз одӥгез радъясь Максим Мельчиков. Чакламын вал ӵошатсконъёс 2 нунал - 12-тӥ но 13-тӥ августэ - ортчозы шуыса, али кенешемын ваньзэ одӥг нунал куспын - 13-тӥ августэ ортчытыны, шуиз М. Мельчиков. - Малпаськомы ӵошатсконэ вуозы Россилэн пӧртэм сэрегъёсысьтыз адямиос, - вераз со. - Воткинске лыктыны мылкыдзэс веразы ни Москва улосысь, Татарстанысь, Башкортостанысь, Киров, Пермь улосъёсысь спортсменъёс, но валамон, тросгес луозы шаерысьтымы адямиос. Оглом ми малпаськомы 250 пала мурт люкаськоз. Ваньмызлы ӵошатсконэ пыриськисьёслы сётӥськоз уян изьы, футболка, спонсоръёслэсь кузьымъёс. Финише вуэмъёс медальёсын пусъемын луозы на. Малпаськомы ужрадэ мыло-кыдо пыриськозы предприятиослэн, муниципал кылдытэтъёслэн командаоссы. Озьы ик, нимаз дунтэк бызьылон радъямын луоз пиналъёс понна. Соос 500 метр бызёзы. Вожвылъяськисьёслы чакламын 3 дистанция: Олимпийской - нимаз ӵошатскон но эстафета: уян - 1 но ӝыны иськем; велик - 40 иськем; бызьылон - 10 иськем; Спринт: уян - 750 метр; велик - 20 иськем; бызьылон - 5 км;Суперспринт: уян - 300 метр; велик - 8 иськем; бызьылон - 2 км; Олимпийской дистанциез ортчыны мылкыдзэ вераз ни Удмуртилэн Тӧроезлэсь ужзэ быдэсъясь Александр Бречалов. Озьы ик, ӵошатсконъёсты радъясьёс ужрадэ ӧтьыны чаклало Удмуртиысь дано спортсменъёсты: куасэн бызьылӥсез М. Вылегжанинэз, куасэн бызьылонъя олимпийской чемпионкаез Г. Кулаковаез, вуын уясез С. Большаковез. Нялтас, 13-тӥ августэ ик Воткинскын ортчоз эркын вуын уянъя Евразилэн кубокезлэн этапез. Татчы вуозы Россилэн пӧртэм сэрегъёсысьтыз спортсменъёс. Соос кужымзэс мерталозы 300 метр, 1 но ӝыны иськем но 3 иськем дистанциосын. Ангелина Снигирёва  